Ramaphosa vergader met lede van SanefPres. Cyril Ramaphosa (Foto: Presidensie/Twitter) “Dit is nou ’n nuttige geleentheid om na te dink oor die vordering wat gemaak is, die huidige stand van die pandemie en die pad vorentoe. Dit is ook ’n geleentheid om die media in Suid-Afrika te loof en te bedank vir hul onmisbare bydrae tot die nasionale poging om die krisis te konfronteer.” Só het pres. Cyril Ramaphosa Sondagmiddag gedurende ’n virtuele vergadering met die Suid-Afrikaanse Nasionale Redakteursforum (Sanef) gesê. Volgens Ramaphosa verwag die regering dat die aantal gevalle van Covid-19 eksponensieel sal toeneem met die inwerkingtreding van vlak 3 van die afsonderingstydperk. “Die skuif na vlak 3 van die afsonderingstydperk is ’n beduidende skuif in ons benadering tot die virus,” het Ramaphosa gesê. Volgens Ramaphosa het die regering alles in sy vermoë gedurende die algehele landwye afsondering gedoen om die land voor te berei op ’n toename in infeksies. Dít sluit in die beskikbaarstelling van sowat 27 000 hospitaalbeddens in die openbare sektor. Veldhospitale oor die hele land is ook tans ingerig met 13 000 hospitaalbeddens. Die president het gesê dat hy ook meer toetsstelle en mediese toerusting vanaf die buiteland gaan bekom. Kwelvrae Hospitaalbeddens in die Wes-Kaap se intermediêresorg-fasiliteit. (Foto: CTICC/Facebook) Tog het redakteurs die president uitgevra oor die tekortkominge in die gesondheidstelsel waaronder ’n tekort in hospitaalbeddens spesifiek vir die waakeenhede van hospitale. ’n Lid van die media het daarop gewys dat 25 000 hospitaalbeddens vir waakeenhede benodig word hoewel Suid-Afrika slegs oor sowat 3 500 beddens van dié aard beskik. Volgens Ramaphosa is dit een van die grootste uitdagings wat die land tans die hoof moet bied. Hy het verseker dat die kwessie rakende hospitaalbeddens voorkeur sal geniet. Die president het ook erken dat die regering duideliker moet kommunikeer en waak teen teenstrydighede in kommunikasie hoewel hulle tog omsigtig met inligting aan die publiek omgaan. Ramaphosa het ook die regering se ommeswaai rakende die rookverbod aangeraak. Maroela Media het vroeër berig Nkosazana Dlamini-Zuma, minister van samewerkende regering en tradisionele sake, het verlede maand in ŉ verrassende wending aangekondig dat die verbod op die verkoop van tabakprodukte steeds geld. Dít nadat die president die vorige week gesê het die handel in sigarette sal toegelaat word. Ramaphosa het gesê hy moes eerder self die aankondiging gemaak het, asook die regering se redes agter die besluit verduidelik het. Volgens hom was dit ’n gesamentlike besluit. Covid-19 se uitwerking op die media Argieffoto Volgens Mahlatse Mahlase, voorsitter van Sanef, het die media ook die uitwerking van die algehele landwye afsondering gevoel. Verskeie publikasies was genoodsaak om werknemers se salarisse te besnoei terwyl publikasies se inkomste in die vorm van advertensies gedaal het. Volgens Mahlase meen Sanef ook dat die regering meer inligting rakende Covid-19 aan die media beskikbaar moet stel. Dit sluit in inligting oor die aantal beddens en ventilators wat in die land beskikbaar is. Ramaphosa het op sy beurt die media bedank vir lede se bydrae wat die hantering van die virus betref. Volgens Ramaphosa bemagtig die media nie net Suid-Afrikaners nie, maar stimuleer ook debat en hou die regering verantwoordbaar. Die regering verwelkom dit, het die president gesê.